b"\n_START_ARTICLE_\nIhmisoikeudet nyt!\n_START_PARAGRAPH_\nIhmisoikeudet nyt! (engl. Human Rights Now!) oli kuusi viikkoa kest\xc3\xa4nyt maailmanlaajuinen hyv\xc3\xa4ntekev\xc3\xa4isyyskiertue ihmisoikeusj\xc3\xa4rjest\xc3\xb6 Amnesty Internationalin hyv\xc3\xa4ksi. Kiertue j\xc3\xa4rjestettiin 2. syyskuuta - 15. lokakuuta 1988 tehden 20 esiintymist\xc3\xa4 Pohjois- ja Etel\xc3\xa4-Amerikassa, Afrikassa, Aasiassa ja Euroopassa. Kiertueeseen osallistuivat Bruce Springsteen, Sting, Peter Gabriel, Tracy Chapman ja Youssou N'Dour, joiden lis\xc3\xa4ksi jokaisessa esiintymisess\xc3\xa4 oli mukana useita paikallisia t\xc3\xa4hti\xc3\xa4._NEWLINE_Ennen jokaista esiintymist\xc3\xa4 artistit sek\xc3\xa4 Amnestyn edustajat pitiv\xc3\xa4t kaupungissa tiedotustilaisuuden, jossa he kertoivat ihmisoikeuksista ja jakoivat ihmisoikeuksien yleismaailmallisen julistuksen kopioita. Kiertueen tarkoituksena oli nimenomaan levitt\xc3\xa4\xc3\xa4 tietoutta ihmisoikeuksista, eik\xc3\xa4 ker\xc3\xa4t\xc3\xa4 rahaa Amnestylle._NEWLINE_Tapahtumaa sponsoroi urheiluv\xc3\xa4linevalmistaja Reebokin alainen Reebok Foundation."